<classify> Na Swaleh Mawele. Inaweza kutimu zaidi ya miaka mitano iliyopita.Kwa haraka haraka sikumbuki saa wala tarehe, huku kwetu ni wagumu sana kutunza kumbukumbuku.Ndivyo yalivyo maisha yetu ya kila siku. Ndani ya jezi nyekundu na nyeupe, nambari 26 mgongoni.Hassan Is-haka alijitambulisha rasmi kwenye mboni za wadau wa soka hapa Tanzania kama mlinzi wa kati. Shukrani kwa Suleiman Matola.kocha msaidizi wa Polisi Tanzania na mtu alieipa mafanikio makubwa Lipuli ya Iringa kwenye msimu uliotamatika hivi karibuni. Matola anasimama kwenye kundi la wanaadamu wachache walioanza kukiona kipaji cha Hassan Is-haka siku za mwanzoni. Yeye ndie aliemfundisha katika timu ya vijana ya Simba.Nani mwengine aliekuwa wa kwanza kukiona kipaji cha Hassan Is-haka?. Baada ya Hassan Is-haka kupandishwa timu ya wakubwa akitokea kwenye kikosi cha vijana cha Simba alionekana kupata nafasi ya kucheza mara kwa mara. Hassan Is-haka aliweza kujenga mawasiliano mazuri ya ulinzi baina yake na Juuko Mursheed, wakati ambao Juuko anamfanyia marking ukabaji adui basi Hassan Is-haqa alishajua wapi akae na nini afanye kwa wakati huo. Hassan Is-haqa alikuwa ni miongoni mwa mabeki wachache wenye utulivu katika ligi kuu ya soka Tanzania bara hata kulishawishi benchi la ufundi la timu hiyo kumpa ukapteni licha ya umri mdogo aliokuwa nao. Uwezo mkubwa wa kusoma mijongeo ya adui, uwezo wa kucheza mipira ya juu na chini.Uwezo mkubwa wa kupiga pasi na kufanya maamuzi sahihi kwa wakati sahihi. Hassan Is-haka alitazamiwa kuwa ni miongoni mwa mabeki wachache waliojaaliwa vipaji vya kutosha, hata wengine wakamtazamia kama ni mrithi sahihi wa muda mrefu wa Nadir Haroub kwenye timu ya taifa. Kwa kiwango chake cha kipindi kile aliushawishi umma kabisa kuamini kuwa hatimae Tanzania imempata Nadir mpya katika jezi ya Simba, kipi kengine ungekihitaji kwa Hassan Is-haka na ukakikosa. Ghafla mambo yamegeuka, kipi kilichompata Hassan Is-haka?Hili ni swali ambalo binafsi naumizwa na uchungu wa jibu lake.Hassan Is-haka amepotea kwenye mboni za wapenda kabumbu hapa nchini. NIDHAMU, ndio! hii ni miongoni mwa sababu zilizompoteza Hassan Is-haka katika ramani ya soka, sasa hatajwi wala kuzungumzwa kwa lolote. Masikini Hassan Is-haka, sikumbuki mara ya mwisho ni lini alitokea kwenye kurasa za magazeti.Kosa alilolifanya limechangia kwa kiasi kikubwa kusahaulika kwake kwenye ramani ya soka. Ilikuwa hivi.Kipindi Simba ilipokuwa chini ya kocha Jackson Mayanja wa Uganda mara kadhaa hakuonekana kumpa nafasi ya kutosha Hassan Is-haka, kosa ni lilelile la kila siku NIDHAMU. Ikatokea siku moja Simba inajiandaa na mchezo wa ASFC dhidi ya Singida United ambapo wakati wa kutaja kikosi kinachoanza kocha Jackson Mayanja akamjumuisha na Hassan Is-haka. Cha kushangaza Hassan Is-haka akapaza sauti kwa kocha wake na kuhoji kwahiyo adhabu yangu imeshakwisha?.Maneno yale yaliuchoma moyo wa Mayanja na kupelekea kumtoa kwenye kikosi siku hiyo. Ni kosa hili tu ambalo lilipelekea Simba kumtema Hassan Is-haka kwenye kikosi chao mwisho wa msimu, ni kosa hili tu ambalo limemfanya Hassan Is-haka aishi maisha haya anayoishi leo hii. Unadhani kipi kingetokea kama angeendelea kubaki Simba kwenye kipindi kile, wapi alipo Abdi Banda?Pengine Hassan angepata na yeye nafasi ya kwenda kucheza nje kutokana na kuonekana kwake kuichezea Simba. Maskini Hassan Is-haka, hayupo tena katika midomo yetu, tulishamtapika kitambo.Hivi sasa haanzi hata kwenye kikosi cha Mtibwa. Zuberi katwila humtumia zaidi Cassian Ponela na Dickson Job kuliko Hassan Is-haka, nakihurumia sana kipaji kile. Nadhani maisha ya Hassan Is-haka yanaweza kuwa darasa huru kwa hawa vijana wanaochipukia hivi sasa, hata kama uwe na kipaji kiasi gani lakini nidhamu ni jambo la kwanza. Ni rahisi dunia ya mpira kukusahau kama hutakuwa na nidhamu, si wanauona mfano hai wa maisha ya soka ya Hassan Is-haqa. AKILI KWENYE VICHWA VYAO.  <topic>: michezo 